**Tudnivalók a bevonuláshoz**

Amennyiben Önnek szabadságvesztés büntetés, közérdekű munka, pénzbüntetést vagy közérdekű munkát helyettesítő fogházbüntetés, vagy elzárás letöltésére kell a büntetés-végrehajtási Intézetbe bevonulnia, az alábbiakra hívjuk fel a figyelmét:

Ha pénzbírság megfizetésére kötelező felhívást kapott, annak összegét a határozat kézhezvételét követő 5 napon belül készpénz átutalási megbízáson (csekken) fizesse be, ennek elmulasztása esetén a bíróság által átváltoztatott számú napok letöltésére a bv. intézetbe kell bevonulni.

A büntetés-végrehajtási intézetbe józan állapotban, ápolt külsővel köteles jelentkezni. Bevonulásakor hozza magával a bíróságtól, vagy a szabálysértési hatóságtól kapott felhívást, valamint a személyi azonosságát igazoló érvényes személyi igazolványát, ennek hiányában fényképes ideiglenes igazolványát, a betegbiztosítási igazolványát, közgyógyellátási igazolványát és a TAJ számot tartalmazó hatósági bizonyítványt!

Hozza magával az aktuálisan fennálló megbetegedéseire kezelőorvosa által rendelt, folyamatosan alkalmazott gyógyszeres kezelésére, gyógyászati segédeszközeire vonatkozó, rendelkezésére álló dokumentumokat (házi/szakorvosi ambuláns vizsgálati lap, lelet, kórházi zárójelentés, szakorvosi javaslat a támogatással történő gyógyszerrendeléshez, előjegyzés járó beteg szakvizsgálatra, fekvőbeteg intézeti gyógykezelésre, stb.), illetve aktuális egészségi állapotának megfelelő, dokumentummal igazoltan a kezelőorvos által rendelt gyógyszereit, gyógyászati segédeszközeit.

Az általános iskolai és a szakképzettségét igazoló bizonyítvány másolatát is érdemes magával hoznia a későbbi esetleges munkáltatásának megkönnyítése és meggyorsítása érdekében, továbbá a bv. intézet keretein belül biztosított továbbtanulás és szakmaképzés céljából.

Ha folyamatban lévő ügyben idézéssel, vagy végzéssel rendelkezik, azt is hozza magával.

Amennyiben az előírt helyen és időben nem jelenik meg a büntetésének, elzárásának letöltésére elrendelik az elővezetését, amelynek költségei Önt terhelik.

Személyes használatára tisztasági csomagot (tisztálkodó szerek, egy váltás fehérnemű) hozhat magával, valamint a fogvatartottnak intézetben tartható tárgyak köréből az engedélyezett tárgyakat, az engedélyezett mennyiségben. (Lásd: „A fogva tartottak birtokában tartható tárgyak fajtánként és mennyiségi szempontból történő meghatározása” c. tájékoztató)

Később, regisztrált kapcsolattartója Önnek csomagot küldhet. Amennyiben a személyes használatra szolgáló, felsorolt tárgyakor kívül más, nem engedélyezhető tárgyat is magával hoz, azt saját költségére hozzátartozóinak vissza kell küldenie, a bv. intézet biztonságára veszélyes, illetve a fogvatartott birtokában nem tartható tárgyat elkobozzuk és megsemmisítjük.

Ha olyan kiskorú gyermeke van, aki az Ön bv. intézetben tartózkodása ideje alatt felügyelet nélkül maradna, ezt a körülményt a kézhez kapott felhívásra hivatkozva a Zalaegerszegi Törvényszék bv. csoportjánál (a gyermek nevének, korának, lakó- vagy tartózkodási helyének megjelölésével) minél előbb jelentse be.

Felhívom a figyelmét, hogy amennyiben az elítélt a határozott idejű szabadságvesztés letöltését önhibájából határidőben nem kezdi meg, úgy a feltételes szabadságra bocsátás lehetőségéből kötelezően ki kell zárni!

Köteles Ön a lakcímadataiban (lakóhely, tartózkodási hely) történő változást a változás bekövetkezésétől számított 3 (három) munkanapon belül a büntetés-végrehajtási bírónak bejelenteni, ennek elmulasztása miatt rendbírsággal sújtható.

Tájékoztatom, hogy ha rendszeres nyugellátásban vagy más pénzbeli ellátásban részesül, annak folyósítását az intézetbe is kérheti, amelynek ügyintézése a bevonulása után történik.